En 50-årig kvinde blev tidligt mandag morgen reddet op af Limfjorden.

Nordjyllands Politi modtog et alarmopkald mandag klokken 04.18. I røret var en mand, der kunne fortælle, at en 50-årig kvinde lå i Limfjorden, og at han ikke kunne få hende op. - Vi sender selvfølgelig nogle folk ud til stedet. Kvinden viser sig at være beruset, fortæller vagtchef Poul Fastergaard fra Nordjyllands Politi. Episoden fandt sted ved tangen i nærheden på Vestre Fjordvej i Aalborgs Vestby. Nordjyllands Beredskab kom også til stedet, og hjalp med at få kvinden reddet op af den kolde Limfjord. - Hun var underafkølet men uden for livsfare. Hun blev kørt på Aalborg Universitetshospital til et tjek, siger Poul Fastergaard. Umiddelbart sker der ikke mere i sagen, da der ikke er noget, der tyder på en forbrydelse. Hvorfor eller hvordan kvinden er havnet i fjorden melder historien ikke noget om.